Mary Kubica

Mary Kubica (s. 1978 Chicago, Illinois) on yhdysvaltalainen jännityskirjailija.

Kubican esikoisromaani The Good Girl ilmestyi vuonna 2014, ja vuotta myöhemmin se käännettiin suomeksi nimellä Good Girl - kunpa tietäisit. Käännöksen teki Meri Ala-Tauriala. Vuoteen 2023 mennessä Kubica on julkaissut yhteensä kahdeksan kirjaa, joita on myyty maailmanlaajuisesti yli kaksi miljoonaa kappaletta. Hänen kirjojaan on lisäksi käännetty yli 30 kielelle.

Ura 
Kubica on opiskellut Miamin yliopistossa Yhdysvaltojen Ohion osavaltiossa, ja suorittanut siellä humanististen tieteiden kandidaatin tutkinnon historiasta sekä amerikkalaisesta kirjallisuudesta. Ennen kirjailijan uraansa Kubica toimi historian opettajana high schoolissa.

Kubica aloitti kirjoittamisen jo nuorella iällä. Saatuaan tyttärensä vuonna 2005 hän alkoi työstää esikoisteostaan. Hän loi useita käsikirjoituksia vuosien aikana, mutta niistä yhtäkään ei lähetetty edes kustantajille. Teoksen The Good Girl kanssa Kubica päätti viimein yrittää toden teolla, ja kirjoittikin sitä viisi vuotta. Yli sadan epäonnistuneen yrityksen jälkeen eräs agentti otti häneen kiinnostuneena yhteyttä. Esikoisromaaninsa julkaisun jälkeen Kubica solmi heti sopimuksen kahdesta uudesta kirjasta.

Vuonna 2015 kirjan kuvausoikeudet myytiin Anonymous Content -tuotantoyhtiölle, mutta optio vanheni muutaman vuoden kuluttua. Vuonna 2018 Grey Matter Productions ja Topic Studios kuitenkin ilmoittivat olevansa kiinnostuneita tekemään televisiosarjan kirjan pohjalta.

Tuotanto 
Kubica tunnetaan psykologisista trillereistään. Kaikissa hänen kirjoissaan on useampia kertojia, ja kappaleet on nimetty sen mukaan, kuka kertojista on äänessä. Osa Kubican kirjoista on rakenteeltaan epälineaarisia, joten kappaleiden alusta ilmenee myös se, milloin tapahtumat ovat tapahtuneet. 

Kubican esikoisteos The Good Girl oli ilmestymisvuonnaan 2014 ehdolla kirjallisuuspalkintojen Strand Critics Award sekä Goodreads Choice Award saajaksi. Vuonna 2021 Kubican romaani Local Woman Missing oli niin ikään ehdolla Goodreads Choice Awardeissa, ja romaanin pohjalta luotu äänikirja voitti Audie Awards -palkinnon vuonna 2022.

Good Girl – Kunpa tietäisit (eng. 2014, suom. 2015)

Mia Dennett on merkittävän chicagolaistuomarin ja tämän seurapiirivaimon tytär, joka työskentelee vastoin isänsä tahtoa kuvaamataidon opettajana. Eräänä iltana Mia tapaa baarissa arvoituksellisen muukalaisen, jonka mukaan hän päättää lähteä. Colin Thatcher vaikuttaa turvalliselta yhden illan jutulta, mutta pian selviää, että hänet on palkattu kaappaamaan Mia tämän tuomari-isän kiristystä varten.

Pretty Baby – Kuinka pitkälle olet valmis menemään (eng. 2015, suom. 2016)

Heidi Wood on aina ollut hyväntahtoinen nainen: hän työskentelee voittoa tavoittelemattomalle järjestölle ja majoittaa kulkukissoja. Eräänä päivänä hän kuitenkin palaa kotiin mukanaan Willow-niminen nuori nainen ja tämän neljän kuukauden ikäinen vauva. Perheensä vastalauseista huolimatta Heidi kutsuu heidät asumaan kotiinsa.

Don't You Cry – Menneisyyden varjot (eng. 2016, suom. 2017)

Esther Vaughan katoaa asunnostaan jälkiä jättämättä. Hänen rakkailleen osoitettu kirje saa Estherin huonetoverin Quinn Collinsin miettimään, kuinka hyvin hän todellisuudessa tunsi ystävänsä. Samaan aikaan Chicagon läheisen pikkukylän kahvilaan ilmestyy salaperäinen nainen, joka vetää välittömästi puoleensa kahvilan tiskarina työskentelevää, 18-vuotiasta Alex Galloa. Pian viattomana ihastuksena alkanut juttu kuitenkin muuttuu joksikin paljon uhkaavammaksi.

Every Last Lie (eng. 2017)

Clara Solbergin maailma hajoaa, kun hänen miehensä kuolee autokolarissa pariskunnan nelivuotiaan tyttären Masien istuessa takapenkillä. Kolaria pidetään onnettomuutena, kunnes Masie alkaa kokea yöllisiä kauhukohtauksia, jotka saavat Claran kyseenalaistamaan tuon kohtalokkaan iltapäivän tapahtumia.

When The Lights Go Out (eng. 2018)

Jessie Sloane on juuri saanut elämänsä takaisin raiteilleen, kun hän saa selville, että virallisten tietojen mukaan “Jessie Sloane” kuoli seitsemäntoista vuotta sitten. Myllerrykseen joutuneen ja kaikkea koskaan tietämäänsä kyseenalaistavan Jessien hämmennystä ainoastaan pahentaa heltymätön unen puute. Hän on juuttunut valveilla olevaan painajaiseen ja vakuuttunut olevansa vaarassa, eikä enää osaa erottaa, mikä on totta ja mikä kuviteltua.

The Other Mrs (eng. 2020)

Sadiella on kaikki: komea aviomies, kaksi kaunista lasta ja arvostettu työ. Mutta saatuaan tietää aviomiehensä Willin suhteesta, hänen täydellinen elämänsä hajoaa. 

Camille on kuumapäinen, kaunis ja tulinen – täysi Sadien vastakohta. Ja hän on pakkomielteisesti rakastunut Williin.  

Kun Sadien ja Willin naapuri murhataan väkivaltaisesti, Camille on ainoa rikoksen todistaja. Mutta kuka oikeasti on naisen kuoleman takana?

Local Woman Missing (eng. 2021)

Kun paikallinen äiti ja tämän kuusivuotias tyttärensä yhtäkkiä katoavat, heidän esikaupunkiyhteisöään ravistelee pelko ja epäluulo. Kuinka niin kauhea asia saattoi tapahtua heidän pikkukaupungissaan? 

Yksitoista vuotta myöhemmin Delilah ilmestyy ja kaikki haluavat tietää, mitä hänelle todella tapahtui. Mutta syvällä menneisyydessä on salaisuuksia – ja kun totuus noista vuosista alkaa paljastua, kukaan ei ole valmistautunut siihen, mitä he ovat saamassa selville.

Just The Nicest Couple (eng. 2023)

Jake Hayes on kadonnut, se on varmaa. Aluksi hänen vaimonsa Nina ajattelee tämän olevan ystävänsä luona purkamassa tuntojaan edellisiltana käydyn riidan vuoksi. Mutta päiviä kuluu eikä Jakea edelleenkään löydy mistään.  

Lily Scott, Ninan ystävä ja työtoveri, uskoo olleensa viimeinen, joka näki Jaken tämän katoamisiltana. Lily ja tämän aviomies päättävät, ettei kukaan saa koskaan tietää, mitä tapahtui ennen Jaken katoamista. Mutta Nina etsii miestään, eikä lopeta ennen kuin totuus on selvinnyt.

Yksityiselämä 
Kubica asuu Chicagon läheisyydessä yhdessä aviomiehensä ja kahden lapsensa kanssa.

Lähteet